## L’Hemisfèric estrena una nova temporada del planetari ‘Les Nocturnes d’estiu’

*** Les sessions en directe se celebren els dimarts i dijous a les 20:00 hores del 24 de juny al 4 de setembre**

L’Hemisfèric estrena este dimarts 24 de juny un nou cicle de planetaris en directe amb ‘Les Nocturnes d’estiu’ que se celebraran tots els dimarts i dijous a les 20:00 hores fins al 4 de setembre i que està recomanat per a majors de 10 anys.

‘Les Nocturnes d’estiu’ són sessions narrades en directe en les quals s’explica al públic el que apareix en la pantalla, especialment les constel·lacions més representatives d’esta època de l’any i les línies invisibles que conten històries mitològiques.

Nebuloses, cúmuls estel·lars i restes d’estreles moribundes, Saturn i els anells més famosos de l’univers del sistema solar es mostren gràcies al sistema de projecció de l’Hemisfèric. En el planetari es conten històries mitològiques, curiositats de l’astronomia com el naixement, evolució i mort de les estreles, a més de mostrar les llunes i planetes més estranys.

A més, en l’oferta de planetaris destaca també ‘Astromenuts’ dirigit a públic familiar i que se celebra els primers diumenges de mes a les 12:00 hores, és a dir, hi ha planetari infantil els dies 6 de juliol, 3 d’agost i 7 de setembre. Amb este espectacle en directe els més xicotets, de 3 a 6 anys, s’inicien en les ciències de l’espai i descobrixen el món que els envolta a través de divertits dibuixos, històries i animacions.

En les novetats de l’Hemisfèric en 2025, destaca també la pel·lícula *Leonardo da Vinci. Home universal*, que revela enigmes de la vida i obra del geni a través d’entrevistes i recreacions històriques, la projecció Postals d’altres mons que mostra la diversitat de paisatges planetaris del sistema solar i *Aurores. Llums del nord* que permet contemplar a pantalla completa *fulldome* este sorprenent espectacle d’intensa llum. L’oferta de l’Hemisfèric inclou també les pel·lícules *Animal Kingdom* i *Oceans* en format fulldome 2D, *L’escull encantat: Kaluoka’hina 3D* i *Caminant entre dinosaures. Planeta prehistòric 3D*, i la pel·lícula IMAX *Amazon Adventure*.

Fecha: 22/06/2025